钦定古今图书集成/明伦汇编/氏族典/第456卷 > 《凌迪知万姓统谱》 > 季陵
## 钦定古今图书集成/明伦汇编/氏族典/第456卷 > 《凌迪知万姓统谱》 > 季陵

按《宋史季陵传》，“陵字延仲，处之龙泉人。登政和二年
上舍第，三迁太学博士，论学术邪正异同，长官怒，谮
之执政，谪知舒城县。未几，除太常寺簿，迁比部员外
郎。建炎二年，守尚书右司员外郎，太常少卿。金人南
侵，帝幸杭州，朝廷仪物皆委弃之，陵奉九庙神主，负
之以行。拜起居郎，迁中书舍人。时张浚为川陕等路”
宣抚处置使，陵论其太专，忤旨，落职与祠，数月复职。
范宗尹荐其才，命知临安府，复为中书舍人。范宗尹
尝仕伪楚，故凡受伪命者皆录用。陵因上疏言：“于罪
戾中选择实能，量付以事，勿因一眚，废其终身。”仍诏
台谏为国爱人，勿复言。诏榜其疏于朝堂。侍御史沈
与求劾陵承望宰执风旨，罢官，提举杭州洞霄宫。绍
兴元年，复右文殿修撰。二年，复徽猷阁待制，帅、广，在
官三年卒。